KIRJALLINEN KYSYMYS E-0806/02 esittäjä(t): Juan Naranjo Escobar (PPE-DE) komissiolle. Liikenneonnettomuudet Euroopan unionissa.



Virallinen lehti nro 229 E , 26/09/2002 s. 0139 - 0140



KIRJALLINEN KYSYMYS E-0806/02 esittäjä(t): Juan Naranjo Escobar (PPE-DE) komissiolle (21. maaliskuuta 2002) Aihe: Liikenneonnettomuudet Euroopan unionissa Madridissa järjestetyn XI:n maailmanlaajuisen liikenneturvallisuuskongressin avajaistilaisuudessa korostettiin, että Euroopan unionin tieliikenteessä kuolee joka vuosi yli 40 000 henkilöä ja noin 1,6 miljoonaa henkilöä loukkaantuu vakavasti liikenneonnettomuuksissa. Näihin tietoihin liittyen Euroopan liikennepoliisiverkoston Tispolin kaltaisten organisaatioiden harjoittama toiminta, joka perustuu Euroopan liikennepoliisiyksiköiden väliseen tiedonvaihtoon, voi välittömästi vaikuttaa myönteisellä tavalla Euroopan unionin liikenneturvallisuuteen. Mitkä ovat viimeisimmät komission käytettävissä olevat tiedot arvioitaessa liikenneonnettomuuksien kehitystä kaupunkien keskustoissa? Ovatko kaikki Euroopan liikennepoliisiyksiköt edustettuina Tispolissa? Missä suhteessa Tispolin hankkimaa kokemusta voidaan siirtää unionin ulkopuolisiin maihin? Yhteisön autokanta kasvaa jatkuvasti kuten viime vuosikymmeneltä peräisin olevat tiedot osoittavat. Tähän tekijään pitäisi liittää maanteiden turvallisuuden lisääntyminen, mutta tärkeisiin kysymyksiin kuten kuljettajien veren alkoholipitoisuuden tai huumausaineiden käytön paljastamiseen liittyvä lainsäädäntö on vielä epäyhtenäistä. Missä suhteessa komissio arvioi tarpeelliseksi yhtenäistää jäsenvaltioiden erilaisten liikenneturvallisuuteen liittyvien määräysten ja sanktiomenettelyiden lisäksi teknologian ja välineiden käyttöä, jotta varmistettaisiin liikenneturvallisuustavoitteen toteutuminen Euroopan unionissa? Mihin toimenpiteisiin komissio on ryhtynyt estääkseen sen, että liikenneonnettomuudet ovat 1425-vuotiaiden nuorten eurooppalaisten ensisijainen kuolinsyy? Loyola de Palacion komission puolesta antama vastaus (6. toukokuuta 2002) Vaikka tilannetta ei voidakaan missään tapauksessa pitää tyydyttävänä, unionin liikenneonnettomuudet vähenevät muita alueita nopeammin kaupunkialueilla. Kuolleiden määrän on vuosi vuodelta todettu vähenevän kaupunkialueilla nopeammin kuin muualla. Tispolin neuvostossa (Traffic Information System Police, Euroopan liikennepoliisiverkosto) ovat tällä hetkellä edustettuina kaikkien jäsenvaltioiden poliisivoimat Luxemburgia, Itävaltaa ja Portugalia lukuun ottamatta. Myös Norja, Slovenia ja Sveitsi ovat Tispolin jäseniä, minkä lisäksi Tispolin käynnistämiin toimiin osallistuu muitakin Euroopan maita. Tekki, Unkari ja Puola ovat ilmoittaneet harkitsevansa, liittyvätkö ne jäseniksi myöhemmin. Tispol voisi tulevaisuudessa parantaa liikenneturvallisuutta uusissa jäsenvaltioissa osaamisen ja parhaiden käytäntöjen vaihtamisen sekä yhteisten toimien avulla. Komissio katsoo, että liikenneturvallisuuden vahvistamiseksi eurooppalaisella tasolla on välttämätöntä yhdenmukaistaa tietyt säännöt, seuraamukset ja tarkastukset sekä hyväksyä parhaita käytäntöjä koskevat suuntaviivat tekniikan ja välineiden alalla. Tarkempien tietojen saamiseksi komission aikaisemmista ja tulevista aloitteista parlamentin jäsentä kehotetaan tutustumaan eurooppalaista liikennepolitiikkaa koskevan valkoisen kirjan lukuun Tieliikenteen turvallisuusongelmat(1). Erityisesti 1425-vuotiaita nuoria ajatellen komissio on vuonna 2001 aiemman käytäntönsä mukaisesti myöntänyt tukea useille tiedotuskampanjoille, jotka on suunnattu tälle väestöryhmälle. Vuonna 2002 on määrä luetteloida onnistuneesti toteutetut kansalliset ja paikalliset toimet, jotta voidaan laatia opas parhaista käytännöistä ja levittää sitä. Vastuu liikenneturvasta on joka tapauksessa yhteinen kaikissa suhteissa. Jotta liikenneturvassa saataisiin aikaan olennaisia parannuksia, kaikki osapuolet on otettava määrätietoisesti mukaan toimintaan. Tämä koskee yhteisöä, kansallisia, alueellisia ja paikallisia toimijoita, käyttäjiä, liikenteen alalla toimivia yrityksiä, rakentajia, kouluttajia ja poliisivoimia. (1) Valkoinen kirja Eurooppalainen liikennepolitiikka vuoteen 2010: valintojen aika, KOM(2001) 370 lopullinen.